정조 11년
丁未十月初三日巳時上御誠正閣大臣備局有司堂上入侍時右副承旨洪仁浩假注書趙台榮記注官李宗烈承膺祚領議政金致仁左議政李在協右議政兪彦鎬有司堂上徐有隣尹蓍東李秉模以次進伏訖致仁等曰霜朝稍冷聖體若何上曰一樣矣上曰都承旨入侍賤臣承命出傳致仁曰東萊御史別單有入侍稟處之命矣論列諸弊宜亟矯救然遠地事情旣難遙度救弊之術亦未熟講故纔令收議於曾經萊伯則前府使洪文泳閔台爀略陳所見亦未必其的確而其餘則或有病故或稱久遠俱不收議矣上曰洪文泳則稍久居任而閔台爀則經遞而歸難保其纖悉裏面第其所論云何入之可也仁浩奉進御覽還下曰此收議姑置之卿須逐條覆奏可也上曰吏兵判如已入來入侍賤臣承命出與吏曹判書李𡊠兵曹判書鄭昌順偕入進伏兼都承旨沈豐之承命進伏致仁曰此暗行御史金履成別單有入侍稟處之命矣其一東萊釜倉該色之前後逋欠米爲七千三百八十二石以十月晦日定限準捧之意捧侤音事也其一運監輩逋欠甲乙丙三年條三千石雖有朝家劃給之命而今年以後年年一千石逋欠若不別作區處則一年二年虛錄漸多事也其一該色及運監輩逋欠都合一萬餘石內甲辰條已爲入給乙丙丁三年條姑未入給以此覈之於訓別則米條今方次次入給木條貿蔘在京亦當今月內入給云云使該府使刻期徵捧斯速入給事也其一訓別輩一年無理洽滿五千金蔘貨被執歲不滿三十斤利剩頓縮雜費依舊生涯之倒懸下納之逋欠專由於此事也其一追下納每於六七月間自惠廳劃給則儲置精米輒無餘存各邑以還米出給民間使之舂納而麤米精舂不過爲六七斗故加給還米二十餘斗以充元數之不足二十餘斗待秋還捧此亦不可無矯救之道元劃追劃都不過萬石內外物議皆以爲追劃之數竝付元劃一時劃給一時船運不然則追劃之數優數預定於某邑以待營關之指揮事也其一倭館入給柴炭價元劃木爲七十二同三十疋而當初磨鍊排朔只是館守倭及入送使與代官通使書僧禁徒而其他許多差倭等初無別般區劃皆從元劃中上下故石數無以分排以至分石之患而到今申飭之下旣以準石上下則其外許多倭人萬無支給之道譯舌逋欠釜鎭弊瘼不可勝言射軍木三十五同加劃釜鎭似合便宜事也其一水營及各鎭能櫓軍二千七十名內一千二百七十四名在於本府七百九十六名散在各邑矣己亥因御史論啓以本府防布軍中七百九十六名定爲能櫓軍以各邑能櫓軍定爲防布軍而七百九十六名或在東萊城內或在峽面僻處實非待變之本意至於城內居民乃是府使親兵而今乃屬之他鎭脫有邊警城守難固別般區劃事也其一水營船倉水道變遷舸艦虛繫咫尺難動惟有因前人築石之功以待水道之自通最爲方便圖上形止事也其一東萊金井山城前人設施極有意匠而中間廢棄實爲歎惜圖上形止事也其一梁山七面偏被水災而其中島二邑水浸堰破以本邑之民萬無完築之望似有別般軫念之道黃山驛前一坪今夏大水沈成瀦洳此亦不築則該驛莫可支保事也其一兩南各邑水沈浦落處令道臣摘奸以聞俾無白地徵稅之弊又有別般蒙惠之道然後可免流散之患事也其一黃山驛弊專由於察訪之數遞倭館之移建也參上窠還降以參下自如驛加劃之數移給黃山事也其一善山金鰲山城當初節目以四方十里定界多年禁養而壬寅更令定界之後大縮於當初定界積年禁養便作樵夫之一朝削伐一依前界各別禁養以重關防事也其一二三四條公作米木之入給倭館殆近二百年所而初未聞逋欠二字忽自數年之內有此云云此莫非奸竇漸開睯不畏法之致雖以今番已現發者言之米木數爻極其夥然未知幾人所逋各爲幾許而監守自盜四十貫以上竝用一律昭載法典則況此割朝家惟正之貢作交隣入給之需者乎揆以法意萬萬寒心米木兩條稱弊各有其說而亦不足取信蓋五合米在前亦不劃矣準斛之穀如例而給則豈有上下石之奸計從前入給一隨送使之早晩近則十餘朔遠則一二年元非卽捧卽下則積峙庫中從古已然倭貢上納時雜費匪今斯今被執見縮後失利亦已多年則所謂弊端今古一般而逋欠之古無而今有者一則渠輩恣意偸竊之致二則渠輩不勤典守之致此輩中尤無良者懸首邊門然後國綱可立積弊可除況於向來因其上言等訴運監輩虧欠之本訓別輩雜費之濫幾皆釐正行關本府則到今姑無可以措處者且以事面言之各項逋欠沒數徵出之後可議其他米條七千餘石御史旣以十月晦日爲限云負逋諸人一傡捉囚嚴加督捧期於收殺如或有施過晦日一石未納之事該府使指名狀聞直請一律木條逋欠御史不言數爻未知的爲幾許而以未入給者論之不下數百同毋論貿蔘與本木竝於今月內準捧愆期者亦依監色例捉囚同請一律事分付大抵弊端之至此亦由於捧下入給之際一委之訓別監色無所照管而然自今該府使凡係擧行一一檢飭無得如前專責於下屬之意一體嚴飭分付公作米木所關何如而旣見近萬包之逋欠數百同之不給而初不捉囚又不加刑或以十月晦畢納爲限而只捧侤音或以今月入給泛視而但飭主倅者大失奉使之體至若徙邊除律之至登別單相避守令之循例論列俱未免大端做錯雖緣生疏宜有警飭當該御史罷職何如上曰依爲之本事今旣登聞其在重邊情信約條之道逋吏逋譯勿論已準捧未畢納竝置一律懸首館門然後庶戢來頭奸弊御史旣云定限不可徑施本律依卿所奏各別嚴飭限內準捧後狀聞否則亦令指名狀聞用法而聞御史言府使亦以限內當納爲言云今若以一包未納上聞是府使爲吏譯質言之罪無異於渠輩之作奸當於卽其地方絶島限己身定配以此嚴飭可也致仁曰第五條所謂追下納事惠廳元劃或有過於入給數之時故所以有量其容入從略追劃而畢竟爲弊至於如此令惠廳往復道臣從便擧行俾除民弊第六條倭館柴炭事果如別單辭意則不可謂全然無弊而當初磨鍊旣有料量惟在該僉使詳察弊源價本盡歸民間而無消瀜之患柴炭量宜入給而無耗費之弊而已到今加劃實爲難繼之道此一款置之以此意嚴飭該僉使何如上曰依爲之追下納加劃事預劃又必有弊方便豈無其策倭使出來之遲速元無定限則隨時闊狹惟在有司與方伯措畫之如何先自今年條期於釐正可也致仁曰第七條營鎭能櫓軍事從近邑換定蓋由於己亥繡啓行之已近十年矣軍政何等嚴重而因一御史之言而相換又因一御史之言而還罷未知得失利害之的果何如顚倒則甚矣此則姑置之第八條水營船艙事前後變通之論久矣移營旣難遽議掘沙亦無實效其所謂前人築石之功未見形止有難遙度令帥臣躬審便否論理狀聞後稟處何如上曰依爲之致仁曰第九條金井山城事旣說還廢未知其故而形便果如所論則仍棄誠爲可惜道臣春巡時親審狀聞以待稟處而爲先分付該府使之禁養樹木募入僧徒第十條梁山築堰事係是不可已之事黃山驛前坪修築旣有朝令申飭道臣使之一體擧行期於完築何如上曰依爲之致仁曰第十一條兩南各邑被災處蒙惠事道臣分等狀聞自當詳陳而另加申飭俾無一民失所之歎第十二條黃山驛弊事頃因道臣狀聞已爲覆奏行會而自如驛加劃復戶之移給黃山在黃山固幸矣在自如必將無弊而生弊恐不可遽議也上曰兵判曾經嶺伯陳之可也兵曹判書鄭昌順曰察訪新到則輒行點考收捧闕錢此所以數遞則有弊也此後雖一年內頻數遞易一考之外毋得疊點若値準瓜到任時一點後更勿點考之意定式施行好矣致仁曰兵判所奏一年一考毋得疊行之言儘得救弊之要矣上曰依爲之致仁曰第十三條善山金鰲山城事關隘之地護養當嚴則其時道臣之縮定界限使鎭卒不得禁養必有委折道臣巡路周審形便從長善處之意分付何如上曰依爲之出擧條上曰今番御史之差遣蓋爲萊府弊瘼入耳者頗多非但米木出納之際逋負無節且於彼我交接之間防禁漸疎甚至向者殺越之變一則防備之疎虞一則怨憾之積發云要使御史採探歸奏及見條列別單只擧譯胥輩已陳之談而已別無詳覈密探之事固知其出於生疎而其在事體不可無飭卿等之請罪固當也雖以別單及筵奏言之旣發之積逋初不誰何徙邊之廢律無難指陳已極駭然至於過限未捧則更爲下往云云全不成說豈有名以奉命任自去來之理耶守令論列中不識避嫌猶是細故筵奏又以爲不能互對有損事面云云予於此還不覺一哂矣致仁曰御史本不經事中間沈滯觸處生疎無怪其如此而揆以奉使之體罷職亦是薄勘矣在協曰言端適及於御史臣有所仰達矣御史之論列治績自有體段此御史則八字雙關無異道臣之殿最如是之際安保其是非之必的乎廉探之行固不可廢而此後愼簡差送深有望矣上曰卿言甚是當留念矣萊伯治聲觀於書啓亦可知已若謂威猛彈壓則似或不足而大體不貪婪則決矣致仁曰萊伯爲人甚精矣上曰大臣覆奏擧條啓下後自備局嚴飭萊府若不能趁限徵逋則任譯用律斷不饒貸之意跋尾行關而外此諸條亦各關飭營邑俾有詢瘼祛弊之實可也御史往來之狀館倭已知得云今若無別般矯救之政則非但事無着落抑亦貽羞隣境此則廟堂之責也有隣等曰當依下敎條列嚴飭矣上曰勿論京外財用之匱乏莫如近來地部用度不足之數或至二十萬銅五萬石米云非無節嗇之念而似有尾閭之洩矣雖以燭子一事言之若能一遵定例豈有踰濫之弊乎致仁曰言端適及故敢達矣戶曹定例卽故重臣朴文秀之稟栽撰成者也斟量輕重削去浮濫雖謂之盛水不漏可也苟能遵以行之則庶可少防尾閭之洩而近聞違越不用者多或添價上下或新出名色諸般濫費不一其端云寧不慨然戶判今方入侍自今申飭曹中巨細用下竝依定式所載一一釐正如有古今異宜不可不變通者必今筵稟後擧行而此後擅自闊狹者隨現重勘則亦可爲目下救弊之一道矣上曰卿言好令該曹依此相考稟處可也出擧條致仁曰我國財用固多浪費而所謂遞等例下尤爲怪駭內以戶兵曹外以諸藩閫多或至於萬有餘金云無義之甚也曾在先朝累勤飭敎而歲月寢久弊復如前此不可不更加嚴禁也上曰出擧條申飭可也出擧條致仁曰北伯情理絶可愍惻數遞雖可悶合有體諒之道故敢達矣上曰許遞今日議薦仍令今日政下批使之不多日內辭朝可也出擧條上曰北伯之代甚難人矣致仁曰頃筵亦有擧似而前望中擬入人曾經監司實爲可合矣上曰李崇祐云耶致仁曰然矣上曰好矣致仁曰聞侍從守令幾皆上來云此固出於忻祝之情而此時曠官委屬可悶矣左議政李在協曰開市自有期限而北評事尙亦不爲下去云矣上曰催促下送北評事及未下直守令當日辭朝可也出擧條上曰惠廳事可悶矣可合首堂者卿其思之乎致仁曰前戶判任謗而節財聞譽頗著矣上曰惠堂則與例兼都提調無相避乎致仁曰似有之而曾無都提與提調相避之人不得詳其例矣上曰前戶判固好而左相方帶都提矣惠郞則與都提調無相避乎在協曰似無之矣上曰北伯雖遞歸以何景況能如前供仕乎致仁曰人之遭慘境豈獨北伯而已乎久當自忘矣此人於掌財之任自是鍊熟矣上曰吏兵判出去開政而吏批則瓜滿守令今日差出可也上曰在外及未肅拜臺諫許遞政官牌招開政差出待下批牌招未下直守令使之署經出榻敎上曰摠管中兼帶刑曹京兆堂上人員竝許遞出榻敎上曰卿宰罷削人竝敍用出榻敎上曰禁紋緞節目卿等見之乎致仁曰傳敎則伏見而節目則未及覩矣上曰今下節目草本卿等見之可也此是仰遵先朝受敎兼欲少救近來侈風之意也致仁等曰伏覽節目儘覺詳備而衮衣翟衣命服戎服紋名所當列書以示不禁則外此緞紗綾羅自在當禁中不必煩書某般紋緞某般紋紗矣上曰予意亦知卿等所見依大臣言釐改草本以入可也命大臣有司堂上先退上敎豐之曰海西醢供頗近不精卿旣在藥院何不申飭耶且於院中事近不照領卿之致此位皆自院中而得之則今豈可泛忽耶卿以稍能檢束爲稱矣今忽柔輭不能見畏何乃竝與一箇長處而忘之乎至於今番進排黃燭事方欲另行査究而司謁別監輩有何可畏憚亦何足顧藉凡有罪過一味合眼以過云已有一二入聞之事又復如此則卿與右副當之矣仍命退承史以次退出